Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 974/98 για την εισαγωγή του ευρώ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στις 3 Μαΐου 2000, η Επιτροπή ενέκρινε πρόταση για απόφαση του Συμβουλίου σύμφωνα με το άρθρο 122 παράγραφος 2 της Συνθήκης, με την οποία διαπιστώνεται ότι η Ελλάδα πληροί τις αναγκαίες προϋποθέσεις για την υιοθέτηση του ενιαίου νομίσματος και καταργείται με ισχύ από την 1η Ιανουαρίου 2001 η παρέκκλιση για την Ελλάδα.

Σε περίπτωση θετικής απόφασης, το Συμβούλιο πρέπει στη συνέχεια να καθορίσει την τιμή μετατροπής μεταξύ του ευρώ και της δραχμής που θα ισχύσει από την 1η Ιανουαρίου 2001 και να λάβει τα λοιπά μέτρα που είναι αναγκαία για την εισαγωγή του ευρώ στην Ελλάδα.

I. Γενικές παρατηρήσεις

Η προβλεπόμενη ημερομηνία για τη εισαγωγή του ευρώ στην Ελλάδα εμπίπτει στη μεταβατική περίοδο (1η Ιανουαρίου 1999 έως 31 Δεκεμβρίου 2001) κατά την οποία τα παλαιά νομίσματα των κρατών μελών αποτελούν υποδιαιρέσεις του ευρώ. Τα τραπεζογραμμάτια και τα κέρματα σε ευρώ θα τεθούν σε κυκλοφορία την 1η Ιανουαρίου 2002. Η έκταση των μέτρων που πρέπει να ληφθούν για την εισαγωγή του ευρώ στην Ελλάδα εξαρτάται σε μεγάλο βαθμό από το κατά πόσο η απομένουσα μεταβατική περίοδος μετά την 1η Ιανουαρίου 2001 μπορεί να θεωρηθεί επαρκής για την Ελλάδα. Δεδομένου ότι η Ελλάδα θα ωφεληθεί από την πείρα που αποκόμισαν οι άλλες χώρες κατά τις προετοιμασίες τους για το 2002, μπορεί να θεωρηθεί ότι η χώρα αυτή θα είναι σε θέση να συμμορφωθεί με την προθεσμία που έχει οριστεί για τη λήξη της μεταβατικής περιόδου και ότι δεν θα είναι αναγκαίο να θεσπιστούν ειδικές διατάξεις στο πλαίσιο του νομοθετικού πλαισίου του ευρώ.

Κατά συνέπεια, οι δύο κανονισμοί του Συμβουλίου που αποτελούν μέρος του νομοθετικού πλαισίου του ευρώ - κανονισμός (ΕΚ) αριθ. 974/98 για την εισαγωγή του ευρώ [1] και κανονισμός (ΕΚ) αριθ. 1103/97 σχετικά με ορισμένα μέτρα που αφορούν την εισαγωγή του ευρώ [2] - μπορούν να εφαρμοστούν εξ ολοκλήρου στην Ελλάδα. Οι τροποποιήσεις που πρέπει να γίνουν στους κανονισμούς αυτούς αποσκοπούν μόνο στην ένταξη της Ελλάδας και του νομίσματός της στο υφιστάμενο πλαίσιο.

[1] ΕΕ αριθ. L 139 της 11.5.1998, σσ. 1-5.

[2] ΕΕ αριθ. L 162 της 19.6.1997, σσ. 1-3.

II. Σχόλια στα άρθρα

Άρθρο 1

Στην πρώτη παράγραφο του άρθρου αυτού τροποποιούνται τρεις ορισμοί που περιέχονται στο άρθρο 1 του κανονισμού (ΕΚ) αριθ. 974/98: η Ελλάδα περιλαμβάνεται στον ορισμό των "συμμετεχόντων κρατών μελών". ο ορισμός της "τιμής μετατροπής" διευρύνεται προκειμένου να περιληφθούν οι τιμές μετατροπής που καθορίζονται μετά την έναρξη του τρίτου σταδίου της ΟΝΕ βάσει του άρθρου 123 παράγραφος 5 (πρώην άρθρο 109 Λ παράγραφος 5). ο ορισμός των "εθνικών νομισματικών μονάδων" διευρύνεται προκειμένου να περιληφθούν οι παλαιές εθνικές νομισματικές μονάδες που αντικαθίσταται από το ευρώ μετά την έναρξη του τρίτου σταδίου.

Η δεύτερη παράγραφος προβλέπει την αντικατάσταση της δραχμής από το ευρώ από την 1η Ιανουαρίου 2001.

Άρθρο 2

Το άρθρο αυτό ορίζει την 1η Ιανουαρίου 2001 ως ημερομηνία έναρξης ισχύος του κανονισμού, εξασφαλίζοντας έτσι ότι θα εφαρμοστεί σύμφωνα με το χρονοδιάγραμμα των λοιπών πράξεων του Συμβουλίου για την υιοθέτηση του ευρώ από την Ελλάδα, δηλαδή την ημερομηνία κατάργησης της παρέκκλισης και την ημερομηνία έναρξης ισχύος της τιμής μετατροπής της δραχμής.

2000/0137 (CNS)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 974/98 για την εισαγωγή του ευρώ

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 123 παράγραφοι 4, τρίτη φράση, και 5,

την πρόταση της Επιτροπής [3],

[3] ...

τη γνώμη του Ευρωπαϊκού Κοινοβουλίου [4],

[4] ...

την γνώμη της Ευρωπαϊκής Κεντρικής Τράπεζας [5],

[5] ...

Εκτιμώντας τα εξής:

(1) Ο κανονισμός (EΚ) αριθ. 974/98 της 3ης Μαΐου 1998 για την εισαγωγή του ευρώ [6] προβλέπει ότι το ευρώ θα αντικαταστήσει τα νομίσματα των κρατών μελών που πληρούσαν τις αναγκαίες προϋποθέσεις για την υιοθέτηση του ενιαίου νομίσματος κατά το χρόνο της εισόδου της Κοινότητας στο τρίτο στάδιο της Οικονομικής και Νομισματικής Ένωσης. ο κανονισμός αυτός περιέχει επίσης κανόνες που εφαρμόζονται στις εθνικές νομισματικές μονάδες αυτών των κρατών μελών κατά τη μεταβατική περίοδο που λήγει στις 31 Δεκεμβρίου 2001, καθώς και κανόνες για τα τραπεζογραμμάτια και τα κέρματα.

[6] ΕΕ αριθ. L 139 της 11.5.1998, σσ. 1-5.

(2) Η απόφαση της 3ης Μαΐου 1998 σύμφωνα με το άρθρο 121 παράγραφος 4 της Συνθήκης (98/317/ΕΚ) όριζε ότι η Ελλάδα δεν πληρούσε τις αναγκαίες προϋποθέσεις για την υιοθέτηση του ενιαίου νομίσματος.

(3) Δυνάμει της απόφασης της 20ής Ιουνίου 2000 σύμφωνα με το άρθρο 122 παράγραφος 2 της Συνθήκης (00/../ΕΚ), η Ελλάδα πληροί πλέον τις αναγκαίες προϋποθέσεις και η παρέκκλιση για τη χώρα αυτή καταργείται από την 1η Ιανουαρίου 2001.

(4) Η εισαγωγή του ευρώ στην Ελλάδα απαιτεί την επέκταση στην Ελλάδα των διατάξεων για την εισαγωγή του ευρώ που εφαρμόζονται στα κράτη μέλη τα οποία υιοθέτησαν το ευρώ κατά την είσοδο της Κοινότητας στο τρίτο στάδιο της Οικονομικής και Νομισματικής Ένωσης.

(5) Για τα κράτη μέλη των οποίων το νόμισμα αντικαθίσταται από το ευρώ μετά την ημερομηνία στην οποία η Κοινότητα εισήλθε στο τρίτο στάδιο της Οικονομικής και Νομισματικής Ένωσης, ο ορισμός των «εθνικών νομισματικών μονάδων» πρέπει να αναφέρεται στη νομισματική μονάδα του κράτους μέλους όπως αυτή οριζόταν αμέσως πριν την εισαγωγή του ευρώ σε αυτό το κράτος μέλος.

(6) Στην περίπτωση της Ελλάδας οι διατάξεις για τη μεταβατική περίοδο εφαρμόζονται από την 1η Ιανουαρίου 2001,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Το άρθρο 1 του κανονισμού (ΕΚ) αριθ. 974/98 τροποποιείται ως εξής:

- στην πρώτη περίπτωση, η λέξη «Ελλάδα» παρεμβάλλεται μεταξύ των λέξεων «Γερμανία» και «Ισπανία»,

- στο τέλος της τρίτης περίπτωσης προστίθενται οι λέξεις «ή σύμφωνα με την παράγραφο 5 του άρθρου αυτού»,

- στο τέλος της πέμπτης περίπτωσης προστίθενται οι λέξεις «ή, κατά περίπτωση, την παραμονή της ημέρας κατά την οποία το ευρώ αντικαθιστά το νόμισμα κράτους μέλους που υιοθετεί το ευρώ σε μεταγενέστερη ημερομηνία».

2. Η πρώτη φράση του άρθρου 2 του κανονισμού (ΕΚ) αριθ. 974/98 αντικαθίσταται από το ακόλουθο κείμενο: «Από την 1η Ιανουαρίου 1999 το νόμισμα των συμμετεχόντων κρατών μελών εκτός από την Ελλάδα είναι το ευρώ. Από την 1η Ιανουαρίου 2001, το νόμισμα της Ελλάδας είναι το ευρώ.»

Άρθρο 2

Ο παρών κανονισμός αρχίζει να ισχύει την 1η Ιανουαρίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο Πρόεδρος [...]